Izvor: PIXSELL/Dalibor Urukalović

Kraj ove godine bit će zadnji rok u kojem će stranke i nezavisne grupacije morati krenuti u kampanju za predsjedničke izbore.

Mandat predsjednice Kolinde Grabar-Kitarović završava na samom početku 2020. godine i to se čini još dosta dalekom budućnošću. No, prvi krug izbora za šefa države održava se već krajem 2019. godine – dakle, kampanja uskoro počinje!

Minimalno je potrebno barem godinu dana vremena da se kandidata, osim ako nije recentni predsjednik, medijski oblikuje i predstavi, tako da je kraj ove godine 'reality check' za sve. Dotad svi moraju znati na čemu su, a to znači da će se ove jeseni unutar stranaka voditi teški i ozbiljni razgovori o kandidaturama.

"Kolinda će morati iskazati svoju želju da se ponovno pojavi kao kandidatkinja HDZ-a", ponavljao je otprilike zadnjih mjeseci predsjednik HDZ-a Andrej Plenković, u trenutku dok je još bio aktualan njihov sukob i prepucavanja oko toga treba li predsjednica moliti njega za novi mandat, ili on nju. No, kao rukom odnesen, taj je sukob nestao u trenutku kad su u HDZ-u uvidjeli da se protiv Kolindine popularnosti nema smisla boriti, piše Novi list.

Ključno je pitanje ovih predstojećih izbora hoće li se u areni naći i bivši premijer i bivši predsjednik SDP-a Zoran Milanović. On, kako se može čuti, odluku još nije donio.

Mjesecima razgovara s ljudima najšireg spektra koji bi ga mogli podržati, mogao bi mu se pridružiti i cijeli niz današnjih zastupnika SDP-a, ali odluka je doslovno osobne prirode. A Milanović je još nije donio, barem kako tvrde njemu bliski ljudi.

No, ako u tu utrku i uđe, 99 posto je sigurno da to neće učiniti kao kandidat SDP-a, jer je takvu "trgovačku" ponudu Davora Bernardića ovih dana već odbio, nego kao nezavisni kandidat. On bi na te izbore izašao s agendom građanskog i liberalnog, socijalno osjetljivog kandidata, koji bi pokušao zahvatiti mnogo širi bazen od glasova od same ljevice i SDP-a.

Ali ako ankete budu pokazale da u odnosu na Kolindu nema šanse, tada kandidature vjerojatno neće ni biti. Sigurno je, a to potvrđuju i njegovi suradnici, da neće ići u izbore u kojima ne može pobijediti.

Kandidat koji bi se mogao pojaviti na ovim izborima, a biti najozbiljniji protukandidat Milanoviću, ali ne po politikama i retorici nego po bazenu birača koji zahvaća, bio bi još jedan bivši SDP-ovac, Milan Bandić.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.